Številka: 07000-22/2021/5

Datum: 13. 1. 2022

**Zadeva: Odgovor Vlade Republike Slovenije na priporočilo Zagovornika načela enakosti glede dostopnosti in brezplačnosti testiranja na COVID-19**

**Zveza: dopis št. 050-32/2021/9 z dne 14. 12. 2021**

Vlada Republike Slovenije (v nadaljnjem besedilu: Vlada) je prejela priporočilo Zagovornika načela enakosti (v nadaljnjem besedilu: Zagovornik) glede dostopnosti in brezplačnosti testiranja na COVID-19. Zagovornik ugotavlja, da redno testiranje predstavlja za finančno slabše situirane posameznike in družine mnogo večje breme kot za premožnejše posameznike in družine, strošek testiranja pa ljudi lahko odvrača od testiranja. Poleg tega ni zanemarljivo, da ima brezplačno testiranje številne prednosti. Pričakovati je, da se bodo necepljeni in nepreboleli posamezniki bolj dosledno odločali za testiranje, prav tako se bodo lahko za testiranje pogosteje odločali tudi cepljeni posamezniki, ki prav tako lahko prenašajo okužbo. Testiranje na okužbo z novim koronavirusom s hitrimi testi omogoča v čim večji meri odkrivanje okužb pri vseh, ki nimajo značilnih znakov okužbe in bi zato nevede širili okužbo. Zagovornik v skladu s svojo pristojnostjo po drugi alineji 21. člena Zakona o varstvu pred diskriminacijo (Uradni list RS, št. 33/16 in
21/18 – ZNOrg) Vladi priporoča, da testiranje s testi HAG ohrani splošno dostopno in brezplačno.

Vlada v nadaljevanju posreduje odgovor na priporočilo.

Strokovna svetovalna skupina ministra za zdravje za zajezitev in obvladovanje epidemije
COVID-19 (v nadaljnjem besedilu: Strokovna skupina) je glede na epidemiološko sliko in zasedenost postelj v intenzivnih enotah na sestanku 1. 11. 2021 predlagala zaostrovanje obstoječih ukrepov, med katerimi so bili omejitev delovanja gostinskih lokalov, organizacija prireditev, predlog za delo od doma za vse, ne samo za javni sektor, kjer je to izvedljivo, nošenje mask v šolah za vse triade osnovne šole in ponovna uvedba brezplačnega hitrega antigenskega testiranja.

Vlada je na podlagi predloga Strokovne skupine sprejela Odlok o začasnih ukrepih za preprečevanje in obvladovanje okužb z nalezljivo boleznijo COVID-19 (Uradni list RS,
št. 174/21; v nadaljnjem besedilu: Odlok), ki je začel veljati 8. 11. 2021 in v 10. členu določa, da se sredstva za testiranje s testi HAG in testi HAG za samotestiranje zagotavljajo iz proračuna Republike Slovenije.

Glede na to, da trenutno veljavni predpisi že zagotavljajo brezplačno testiranje s testi HAG in da pobud za uvedbo plačljivega testiranja s testi HAG ni, Vlada pojasnjuje, da je priporočilo Zagovornika že upoštevano oziroma absolvirano. Dodajamo, da Vlada ob sprejemanju katerih koli ukrepov predhodno tehta in upošteva vsa načela, med drugim tudi varstvo pred diskriminacijo in načela enakega dejanskega in pravnega obravnavanja posameznikov, prav tako se ob tem zagotavlja odsotnost kakršne koli neposredne in posredne diskriminacije zaradi katere koli osebne okoliščine osebe.

Vlada nenehno preverja utemeljenost ukrepov iz Odloka na podlagi strokovnih mnenj ter upoštevajoč aktualne epidemiološke in druge relevantne okoliščine, kar pomeni, da se ob upoštevanju strokovnih razlogov odloči, ali se začasni ukrepi uporabljajo še naprej oziroma v kakšni obliki. Enako bo ob upoštevanju strokovnih mnenj in aktualne epidemiološke situacije storila tudi pri morebitnem odločanju o spremembi ukrepa hitrega antigenskega testiranja.

Mag. Janja Garvas Hočevar

vršilka dolžnosti generalnega sekretarja